Živi zid na Facebooku je žestoko napao Most, najveće iznenađenje jučer održanih parlamentarnih izbora. Iz Živog zida, koji je osvojio jedan mandat, optužili su Most, koji je dobio 19 mandata, za laganje i pranje mozga. S druge strane, izrazili su zadovoljstvo ostvarenim rezultatima i činjenicom da su postali parlamentarna stranka.

Jutros su objavili da je jasno da će čelnik Mosta Božo Petrov "vrlo vjerojatno koalirati sa SDP-om jer ga je SDP gurao kao treću opciju putem HRT-a i time izdati birače koji su vjerovali njegovu obećanju da neće koalirati ni s HDZ-om, ni SDP-om". Samim time, dodaju, Živi zid opet postaje "ono što je bio sve do medijskog guranja Mosta, treća opcija koja jedina pruža otpor osovini HDZ/SDP".

– Međutim, sada dolazi najbitniji dio – u ovakvim uvjetima spin doktori će teško moći progurati neku drugu opciju kao treću jer Živi zid ima 110.000 fanova i saborskog zastupnika koji će pokazati da svojim imunitetom može puno toga napraviti za zaštitu ovršenika, više nego svi ostali zajedno. Druga bitna stvar jest da građani neće bolje živjeti od Mostovih reformi i shvatit će da se zapravo radilo o medijskom pranju mozga u izvedbi dvaju medicinara – psihijatra i kirurga glave koji su za sve probleme u državi krivili HDZ i SDP, a sada s njima koaliraju – objavio je jutros Živi zid na Facebooku.

Sinoć su Most optužili za laganje.

– U suštini, vidjet ćete da smo dobili puno glasova, da izbori nisu bili lažirani, ali jednostavno su mediji gurali Most, a ljudi su vjerovali psihijatru i kirurgu glave koji su govorili da neće s HDZ-om/SDP-om te čak ovjerili i javnobilježničku izjavu na tu temu. Dakle, lagali su od početka, a ljudi su im vjerovali jer su ih mediji gurali – poručili su sinoć iz Živog zida.

>> Živi zid izbacio novinarku Hrvatskog radija iz izbornog stožera zbog sučeljavanja koje nije ni održano

>> Pogledajte veliko slavlje i tugu nakon objave rezultata izbora